วันพฤหัสบดีที่ 11 พฤศจิกายน 2564
​ "อนุทิน" ตรวจเยี่ยม รพ.สนาม มทบ.11 พร้อมให้การดูแลผู้ป่วยโควิดไปจนถึงปี 65
รองนายกรัฐมนตรีและรัฐมนตรีว่าการกระทรวงสาธารณสุข ตรวจเยี่ยม รพ.สนาม มทบ.11 เผยแม้ผู้ป่วยน้อยลง แต่จะเปิดดำเนินการจนถึงปี 2565 เพื่อรองรับสถานการณ์โควิดต่อไป พร้อมเร่งกระจายวัคซีนทุกจังหวัด มอบ อสม.ช่วยติดตามผู้ยังไม่ได้รับวัคซีนให้มารับ
รองนายกรัฐมนตรีและรัฐมนตรีว่าการกระทรวงสาธารณสุข ตรวจเยี่ยม รพ.สนาม มทบ.11 เผยแม้ผู้ป่วยน้อยลง แต่จะเปิดดำเนินการจนถึงปี 2565 เพื่อรองรับสถานการณ์โควิดต่อไป พร้อมเร่งกระจายวัคซีนทุกจังหวัดมอบ อสม.ช่วยติดตามผู้ยังไม่ได้รับวัคซีนให้มารับ ส่วนวัคซีนโมเดอร์นาล็อตบริจาค1 ล้านโดส จะมาถึงสัปดาห์หน้า
วันนี้ (11 พฤศจิกายน 2564) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วยนายแพทย์ธเรศ กรัษนัยรวิวงค์ อธิบดีกรมสนับสนุนบริการสุขภาพ และนายแพทย์สุวรรณชัย วัฒนายิ่งเจริญชัย อธิบดีกรมอนามัย ลงพื้นที่ตรวจเยี่ยมการดำเนินงานและการบริหารจัดการของโรงพยาบาลสนามกองทัพบก มณฑลทหารบกที่ 11 (มทบ.) และให้สัมภาษณ์ว่าโรงพยาบาลสนาม มทบ.11 เป็นความร่วมมือระหว่าง มทบ.11 และโรงพยาบาลธนบุรีบำรุงเมือง ดำเนินการมาตั้งแต่วันที่ 2 กรกฎาคม 2564 ในช่วงที่ กทม.มีผู้ป่วยโควิด 19 จำนวนมาก เป็นโรงพยาบาลสนามที่มีอุปกรณ์และบุคลากรทางการแพทย์ครบครัน เป็นต้นแบบมาตรฐานให้กับโรงพยาบาลสนามแห่งอื่น และยังขยายบริการครบวงจร ด้วยการทำศูนย์คัดกรองให้แก่ประชาชนทั่วไปและหน่วยทหารที่เคลื่อนกำลังพลมาคัดกรอง ATK หากผลบวกจะทำ RT-PCR และหากติดเชื้อจะรับเข้ารักษาทันที โดยมีหน่วยบริการล้างไตภายในโรงพยาบาลสนามด้วย ถือเป็นจุดที่มีความพร้อมสูง
นายอนุทินกล่าวว่า แม้ขณะนี้สถานการณ์การแพร่ระบาดใน กทม.จะลดลง โรงพยาบาลสนามต่างๆ ทยอยปิดให้บริการ เนื่องจากมีผู้ป่วยเข้ารับการดูแลรักษาน้อยลง และส่วนใหญ่ผู้ติดเชื้อที่ไม่มีอาการได้รับการดูแลรักษาที่บ้าน โดยโรงพยาบาลสนาม มทบ.11 มีผู้ป่วย 113 ราย หรือประมาณ 1 ใน 4 ของเตียงที่มี แต่ได้รับแจ้งว่าจะยังคงเปิดดำเนินการต่อไปจนถึงปี 2565 แสดงถึงความพร้อมรองรับสถานการณ์ ส่วนกรณียังไม่ได้รับการเบิกค่าบริการโควิด จะเร่งประสาน สปสช.ดำเนินการเบิกจ่าย เนื่องจากถือเป็นภารกิจที่ช่วยเหลือรัฐบาลในการควบคุมโรคให้ดีขึ้นและเปิดประเทศได้
สำหรับโรงพยาบาลสนาม มทบ.11 มีเตียงรองรับผู้ป่วยโควิด 19 รวม 494 เตียง แบ่งเป็น เตียงสีแดง 178 เตียง สีเหลือง 128 เตียง และสีเขียว 188 เตียง ให้บริการดูแลรักษาผู้ป่วยแล้ว 2,776 ราย เป็นผู้ป่วยสีแดง 1,273 ราย คิดเป็น 45.89% และสีเหลือง 1,501 ราย คิดเป็น 54.1% ในจำนวนนี้เป็นผู้ป่วยโรคไตที่ต้องได้รับการฟอกเลือดล้างไต 18 ราย รวม 65 ครั้ง ขณะนี้เหลือผู้ป่วยรักษา 113 ราย เป็นผู้ป่วยสีแดง 72 ราย และสีเหลือง 41 ราย เฉลี่ยนอนรักษาตัว 20.08 วัน ส่วนการให้บริการตรวจหาเชื้อ ตั้งแต่วันที่ 1 กันยายน 2564ตรวจแล้ว 19,151 ราย แบ่งเป็น ตรวจด้วย ATK 18,840 ราย พบผลบวก 184 ราย คิดเป็น 0.97% และตรวจด้วย RT-PCR 311 ราย พบผลบวก 257 ราย คิดเป็น 82.63%
นายอนุทินกล่าวต่อว่า ขณะนี้ประเทศไทยฉีดวัคซีนได้เกือบ85 ล้านโดส ผู้ติดเชื้อและเสียชีวิตลดลงละผู้เสียชีวิตส่วนใหญ่เป็นกลุ่ม 607 ที่ยังไม่ได้รับวัคซีน อย่างไรก็ตาม พบว่าอัตราการฉีดวัคซีนชะลอตัวลง เนื่องจากที่เหลือเป็นผู้ที่ไม่ประสงค์จะรับวัคซีน ดังนั้นจะเร่งกระจายวัคซีนในทุกจังหวัด และให้ อสม. รวมถึงผู้นำทางศาสนาและประเพณีช่วยสร้างความมั่นใจและชักชวนให้มารับวัคซีน ยืนยันว่าวัคซีนมีความปลอดภัย มีคุณภาพ มาตรฐาน และประสิทธิภาพดี โดยกระทรวงสาธารณสุขจะทยอยฉีดเข็มกระตุ้นให้ผู้รับวัคซีนซิโนแวคและซิโนฟาร์มครบ 2 เข็ม รวมถึงแอสตร้าเซนเนก้า 2 เข็มตามลำดับ สำหรับวัคซีนโมเดอร์นาที่ได้รับบริจาคจากรัฐบาลสหรัฐอเมริกา 1 ล้านโดส มีการลงนามแล้ว จะจัดส่งมาสัปดาห์หน้า เช่นเดียวกับวัคซีนซิโนแวคที่รัฐบาลจีนบริจาคอีก 1.5 ล้านโดส
******************************11 พฤศจิกายน 2564
*******************************